次韻王才元少師招遊東山客有不至者遂已促其尋盟
作者：李彌遜
朝代：宋

paragraphs: 我從西山居，不作東山夢。
聯綿翠光浮，遠目不暇送。
飄飄貴公子，萬卷輙成誦。
髙懷到林丘，杖履邀我從。
褰裳欲從之，未發神已動。
何人折柬客，不結蓮社供。
勝遊遂中休，一簣真可痛。
詩成美六逸，敘事一一中。
但慚猿狙杙，乃與杞梓共。
閩山寒更青，森木閟陰洞。
鹿澗清自流，醴井淺可弄。
尋幽當及辰，爲樂要與衆。
兹遊倘再卜，勇往不待風。
徑須理百屣，日日聽鞭鳯。